
I. Contextul

Poziţia strategică inegalabilă a SUA are câteva implicaţii importante şi paradoxale pentru politica externă americană.

1. Dominaţia fără egal a SUA îi oferă o uriaşă libertate de acţiune. Diferenţa de putere economică şi militară faţă de următoarele naţiuni, crează posibilitatea liderilor americani să urmărească obiective pe care nici un alt stat nu ar putea nici măcar să şi le imagineze.

2. Situaţia favorabilă a SUA înseamnă că este mai puţin de câştigat pe arena internaţională. America nu se confruntă cu nici o provocare geostrategică iminentă. De aici şi paradoxul central al unipolarităţii: SUA are o influenţă enormă dar are doar o vagă idee despre ceea ce să facă cu această putere şi ce eforturi trebuie să cheltuiască.

3. Preponderenţa americană a determinat pierderea interesului pentru politica externă din partea majorităţii cetăţenilor americani. Eroziunea sprijinului public pentru o politică externă activă este frapantă. Acest lucru afectează şi percepţia Congresului. De exemplu, două treimi dintre republicanii aleşi în Congres, în 1994, nu posedă paşapoarte, iar liderul majorităţii, republicanul de Texas, Richard Armey a declarat cu mândrie că nu este nevoie să mai viziteze Europa pentru că a fost deja o dată acolo.

4. Interesul diminuat pentru afacerile externe a determinat creşterea ponderii grupurilor specifice de interese, în special a celor cu o agendă îngustă şi uneori extremistă.

De aceea, problemele, asupra cărora criticii lui Clinton s-au concentrat, nu sunt pur şi simplu atribuibile dezinteresului său pentru afaceri externe, viziunilor eronate ale consilierilor săi, dezorganizării procesului politic sau eşecului de a stabili priorităţi clare. Mai degrabă, aceste probleme pleacă de la poziţia internaţională neobişnuită a SUA şi a stimulentelor politice pe care această poziţie le implică. În acest context trebuie judecată politica externă a lui Clinton.

II. Obiectivele politicii externe a administraţiei Clinton

1. Încercarea de a tempera competiţia în domeniul securităţii şi de a reduce riscul unui război major în Europa, Asia de Est şi Orientul Apropiat, prin angajarea masivă militară în fiecare dintre aceste regiuni.

2. Reducerea ameninţării armelor de distrugere în masă.

3. Încercarea de a sprijini o economie mondială mai deschisă, care este percepută ca o importantă componentă a prosperităţii americane.

4. Încercarea de a edifica o ordine globală în concordanţă cu valorile de bază americane, prin încurajarea creşterii democraţiei şi folosirea forţei militare împotriva abuzurilor majore ale drepturilor omului ( "doctrina Clinton").

SUA a dovedit un interes minor pentru acorduri care ar fi putut limita liberatea sa de acţiune şi a fost în mod deosebit îngrijorată de aranjamentele internaţionale care ar fi putut complica capacitatea SUA de a onora angajamentele sale militare.

Clinton a debutat cu un discurs idealist pentru a îmbrăţişa treptat realpolitik-ul. Anthony Lake, consilierul pentru securitate naţională în primul mandat al lui Clinton a sugerat deplasarea de la "îngrădire"(containment) la lărgire (enlargement) ceea ce însemna expansiunea democraţiei şi a libertăţii economice. În 1992, candidatul Clinton declara că "calculele cinice de politică de putere pură nu sunt adecvate pentru noua epocă", dar politicile sale, în postura de preşedinte, au demonstrat o amplă apreciere a realităţilor puterii. 

În timpul administraţiei Clinton, SUA şi-a consolidat victoria în războiul rece aducând trei state foste membre ale Tratatului de la Varşovia în propria alianţă. A întărit alianţele în Asia de Est şi s-a pregătit pentru o posibilă competiţie cu China, încurajând în acelaşi timp Beijingul să accepte un status quo care a favorizat SUA. A respins tratatul privind interzicerea minelor terestre şi s-a opus stabilirii unei curţi internaţionale penale, dar s-a îndreptat ferm foarte aproape de edificarea sistemului naţional de apărare antirachetă (National Missile Defense-NMD). A obligat aliaţii să preia o parte mai mare din sarcini (burdens) în Europa şi Asia de Est, în timp ce a insistat să aibă un rol conducător în ambele alianţe. De asemenea, împreună cu aliaţii săi din NATO, a afirmat dreptul de a interveni în teritoriile suverane ale altor state, chiar şi fără autorizaţia Consiliului de Securitate. 

Clinton a ambalat politica SUA cu retorica "ordinii mondiale" şi a intereselor globale generale, dar esenţa definitorie râmâne exerciţiul unilateral al puterii suverane. Tendinţa de deghizare a calculelor de putere nu este surprinzătoare, americanilor nu le place să fie consideraţi ca practicieni ai realpolitikului, dar totodată le place să fie numărul unu. Principala realizare a lui Clinton a fost că a făcut multe cu costuri relativ modeste pentru SUA. 

Strategia lui Clinton a fost de fapt "hegemonia ieftină" (hegemony on the cheap), singura strategie, de altfel, pe care americanii, este probabil, să o sprijine. 

De accea, este probabil ca succesorul său, fie democrat sau republican şi indiferent ce va promite în timpul campaniei electorale să urmeze acelaşi tip de politică - "realism plus" ( Realism plus).

De altfel atât Bush, cât şi Al Gore sunt relativ "centrişti" în politica externă. Nici unul dintre ei nu-şi propune să ducă naţiunea într-o cu totul altă direcţie.

I. Şcoli de gândire în politica externă americană

Dincolo de campania electorală, cercetătorii şi strategii dezbat teme diverse, dar se concentrează pe două mari necunoscute:

1. Prima este configuraţia lumii de după războiul rece. Provocarea secolului XX a fost determinată de marile state totalitare: Germania nazistă, Japonia imperială şi Rusia sovietică. Care va fi provocarea pentru secolul XXI?

2. A doua problemă este răspunsul adecvat american: ce ar trebui să facă SUA pentru a face lumea paşnică şi prosperă?

O listă convenţională a şcolilor de politică externă ar include următoarele grupe, distinse şi mai clar cu ocazia intervenţiei militare americane în Kosovo:

1. Intervenţioniştii umanitari: Aici se află în principal democraţii. Ei doresc ca SUA să intervină în străinătate pentru apărarea democraţiei şi a drepturilor omului. Ei au sprijinit războiul din Kosovo. Exemplu: Clinton în discursul din Macedonia în iunie 1999.

2. Intervenţioniştii naţionalişti: În această grupă se află în principal republicanii. Ei doresc ca SUA să intervină în străinătate pentru apărarea democraţiei, comerţului şi a securităţii militare. Ei au sprijinit războiul din Kosovo, dar au considerat că motivele invocate de Clinton au fost greşite. Exemplu: senatorul republican de Arizona, John McCain, candidat la primarele republicanilor, dar care a abandonat cursa.

3. Realiştii: În acastă categorie se află şi republicani şi democraţi. Sunt sceptici în ceea ce priveşte intervenţia. Ei s-au opus războiului din Kosovo înainte de a fi declanşat, dar l-au sprijinit fără tragere de inimă când era în desfăşurare. Ei doresc ca SUA să se concentreze pe blocarea oricărei alianţe de puteri ostile (China, Rusia, India de exemplu) de a controla Euroasia. Exemplu : Henry Kissinger, Zbigniew Brzezinsky, Kennan ( autorul doctrinei "containment")

4. Realiştii plus: Reprezintă un amalgam al ultimelor două categorii şi cred, de asemenea, că SUA trebuie să intervină în numele drepturilor omului, dar numai în situaţii selectate cu precauţie. Exemplu: Richard Haass, fost consilier al preşedintelui Bush, şi George W. Bush .

5. Minimaliştii: Sunt moştenitori ai tradiţiei izolaţioniste şi cred că SUA ar trebui să stea departe de conflictele externe şi să-şi asigure puterea pentru conflicte care într-adevăr contează. Exemplu: Buchanan.

IV. Viitorul relaţiei SUA-Europa

IV.1. De ce contează Europa pentru SUA

În prezent, Europa contează pentru America tot aşa de mult ca şi în timpul războiului rece pentru următoarele motive:

1. Marea lecţie a secolului este că America de Nord şi Europa au un destin comun.

2. Sarcina americană în Europa nu este încă terminată. Vechile linii de divizare trebuie să facă loc noilor reţele de cooperare, incluzînd Rusia.

3. Există încă ameninţări la adresa comunităţii transatlantice. Nici o putere nu ameninţă astăzi Europa, dar epurarea etnică, proliferarea armelor de distrugere în masă, refugiaţii, violenţa teroristă, toate, ameninţă stabilitatea Europei şi interesele comune ale Americii şi Europei.

Timp de deceniii, SUA s-a concentrat asupra a ceea ce a putut să facă pentru Europa. Acum americanii se gândesc la ceea ce pot sa facă cu Europa.

IV.2. Identificarea relaţiei SUA-Europa

Există 5 moduri de identificare a felului în care ar trebui să arate relaţia SUA-Europa în secolul XXI: 

1. Este o relaţie cu Europa în ansamblul ei şi nu numai cu partea sa occidentală.

2. Este o relaţie în care apărarea şi securitatea sunt vitale, dar în care securitatea economică şi gestionarea ameninţărilor globale solicită o chiar şi mai mare atenţie.

3. Este o relaţie care are ca misiune prevenirea conflictelor, gestionarea crizelor şi abordarea problemelor înainte de se dezvolta periculos.

4. Este o relaţie prin care SUA şi Europa împărtăşesc riscuri şi sarcini (burdens), dar de asemenea, responsabilitatea de a găsi soluţii comune ameninţărilor şi crizelor de dincolo de Europa.

5. Este o relaţie care se construieşte ţinând cont de noua economie globală.

IV.3. Provocări viitoare

1. Edificarea democraţiei şi realizarea creşterii economice în Europa de Sud-Est. Transformarea acestei regiuni va fi dificilă. Comunitatea internaţională trebuie să-şi ţină promisiunile de ajutor. Naţiunile din regiune trebuie să se angajeze către schimbări pozitive.

2. Rusia. SUA şi Europa trebuie să continue angajarea Rusiei prin Consiliul Permanent Comun al NATO (Permanent Joint Council) - unde se pot discuta teme privind securitatea - prin OSCE, prin G8 şi prin ONU. SUA şi Europa trebuie să preseze Rusia să găsească soluţii politice şi nu militare pentru conflictele din interiorul graniţelor sale. De asemenea, SUA şi Europa trebuie să continue stabilizarea economiei şi democraţiei Rusiei. Se consideră că se poate lucra cu Putin, noul preşedinte al Rusiei. (conform unei recente declaraţii a lui Albright).

3. NATO. Alianţa trebuie să fie pregătită să facă faţă provocărilor secolului ceea ce înseamnă să fie gata pentru întreaga gamă de misiuni, să ţină uşile deschise pentru noi membri şi să realizeze corespunzător Identitatea europeană de apărare.

4. Relaţia Turcia-Grecia. Este nevoie de progres în Marea Egee şi de realizarea unei înţelegeri cuprinzătoare privind Cipru.

5. Îmbunătăţirea relaţiilor comerciale între SUA şi Europa.

6. Aducerea relaţiei SUA-Europa la nivelul următor. Pe acest nivel, SUA şi Europa pot lucra la teme în afara Europei, ca de exemplu: Coreea de Nord, droguri, traficul de femei şi copii, gestionarea crizelor, ca instabilitatea politică în Indonezia şi inundaţiile din Mozambic.

V. Obiectivele SUA în Sud-Estul Europei

Obiectivul SUA în Europa de Sud-Est este de "a proteja interesele americane prin extinderea zonei de pace şi prosperitate în Europa".

Metoda de a realiza acest lucru constă în a ajuta ţările să reconstruiască şi de a le încuraja să lucreze între ele, să se împăce, să reformeze economiile lor şi să întărească democraţiile.

SUA şi aliaţii săi vor combate ura etnică şi problemele conexe legate de naţionalism în mai multe moduri: mijloace militare, misiuni de menţinere a păcii şi măsuri de edificare a încrederii (confidence-building).

Problemele etnice şi cele legate de frontiere şi naţionalism sunt departe de a fi rezolvate, iar OSCE trebuie să joace un rol vital. OSCE a stabilit principiul că graniţele nu pot fi schimbate cu forţa şi corolarul acestuia că guvernele sunt obligate să acorde drepturi egale tuturor cetăţenilor, indiferent de originea etnică, apartenenţa la grupuri religioase sau preferinţele lingvistice.

Privitor la istoria frontierelor, Pickering consideră că succesul NATO în apărarea colectivă şi cooperarea politică a însemnat că graniţele nu mai sunt privite în Europa ca domenii de potenţial conflict, în timp ce Uniunea Europeană determină frontierele să devină irelevante din punct de vedere economic.

Aceaste dezvoltări nu reprezintă disoluţia suveranităţii, ci mai degrabă opţiunea suverană a fiecărui stat naţional de a delega mai multă putere către autorităţile locale şi regionale şi de a pune laolaltă suveranităţile lor în cadrul unei autorităţi supranaţionale. Într-o lume interdependentă, unirea suveranităţilor este o modalitate care asigură un grad de influenţă, politic acceptabil, a unei ţări asupra alteia.

Aceasta este reţeta recomandată şi pentru Europa de Sud-Est unde frontierele trebuie să devină mai puţin importante.

VI. Extinderea NATO

Curentul dominant şi care este în mare parte şi bipartizan, aparţinând probabil "realismului plus", consideră că ţinta principală a strategiei americane este Euroasia, unde poate apare o coaliţie ostilă intereselor americane. NATO este instrumentul principal al gestionării acestei provocări. De aceea, extinderea în continuare a Alianţei este foarte probabilă, în ciuda unui scepticism de moment. 

Există încă o problemă privind ritmul acestei extinderi. Ofensiva americană este deghizată sub forma intervenţionismului pe baze umanitare. Acest tip de intervenţionism este probabil să creeze probleme privind consensul în cadrul NATO, lucru pus în evidenţă şi cu ocazia războiului în Kosovo, când negocierea intervenţiei a fost deosebit de complicată. Lărgirea în continuare a NATO poate crea anumite dificultăţi privind coeziunea Alianţei. Preocuparea prioritară pentru evitarea diluării NATO este probabil să încetinească ritmul viitoarelor extinderi. Deja exigenţa NATO este amplificată şi actualii candidaţi vor trebui să intre în NATO mai bine pregătiţi decât au fost Polonia, Cehia şi Ungaria la data aceesului lor.

VII. Politica externă americană-perspectiva republicană

VII.1. Critica politicii administraţiei Clinton

1. Lipsa voinţei de a rămâne angajat faţă de propriile priorităţi. Acest lucru a fost pus în evidenţă de devierile sale în privinţa comerţului internaţional. Teama de a pierde sprijinul unor grupuri adepte ale protecţionismului, l-a determinat pe Clinton să se îndepărteze, în acţiunea concretă, de propria sa retorica în favoarea comerţului liber. Nu a reuşit să obţină din partea Congresului (în primul rând datorită lipsei sprijinului din partea propriilor democraţi) a împuternicii speciale pentru a negocia acorduri comerciale suplimentare. Fără iniţiativa şi conducerea (leadership) americană, toţi participanţii implicaţi în lansarea noii runde de negocieri privind comerţul mondial, la Seattle, în noiembrie 1999, au avut o abordare defensivă.

2. Erodarea credibilităţii prin nesusţinerea cuvintelor cu acţiuni. Deşi administraţia a venit la putere proclamâmd "multilateralismul afirmativ" (assertive multilateralism) şi-a disipat energiile ca lider de coaliţie.

3. Incapacitatea de a pregăti strategii sprijinite de operaţiuni. Acest lucru a fost dăunător, în special în abordarea Rusiei şi a Chinei. Nici una dintre ele nu este de fapt "partenerul strategic" pe care Clinton l-a proclamat. În ceea ce priveşte China, se reproşează inconsecvenţa administraţiei de a lega preocuparea pentru drepturile omului şi reforma economiei chineze cu normalizarea relaţiilor comerciale. În cea ce priveşte Rusia, politica lui Clinton a discreditat adepţii pieţei libere, a risipit banii de la FMI şi a generat un anti-americanism larg răspândit. Maniera în care a tratat războiul din Cecenia (l-a comparat cu războiul civil american), a încurajat atât o viziune a puterii de stat care este în contradicţie cu o Rusie modernă şi democratică, cât şi o revigorare a atitudinilor imperialiste ale Rusiei.

4. Incertitudinea privind modul şi momentul folosirii puterii americane. În acest sens, administraţia Clinton a fost fie ezitantă, fie prea angajată şi în mod regulat a eşuat să sincronizeze mijloacele cu scopurile. SUA a continuat să fie atrasă în mini-războaie în Balcani, fără o clarificare a obiectivelor şi fară onestitatea necesară faţă de angajamentele privind resursele materiale şi umane de care aceste "colonii" ale ONU ar avea nevoie. Istoria starturilor false şi a paşilor greşiţi a fost prinsă în ceea ce s-a numit "noua doctrina" a lui Clinton privind intervenţiile pe bază umanitară. Ezitările şi reinterpretările au lăsat lumea să tragă concluzia că America este confuză şi cinică.

5. Multe aventuri (ventures) ale lui Clinton au fost determinate în mod semnificativ de calcule şi sondaje politice. Această percepţie a făcut dificilă încercarea lui de a crea o susţinere credibilă bipartizană pentru politica externă. Odată ce politicile externe ad-hoc se uzau, Clinton a lansat atacuri împotriva oponenţilor acuzându-i de izolaţionism. Stilul politicii externe a lui Clinton a determinat ca prea multe ţări să fie îngrijorate şi chiar refractare faţă de SUA. Deşi, puterea americană este evidentă pentru toată lumea, Clinton a eşuat să folosească această putere cu diplomaţie şi înţelepciune. Astfel, afirmarea angajării pretutindeni a sfârşit prin a fi suspectă şi puţin credibilă.

VII.2. Cinci principii ale unui politici republicane moderne

1. Respectul pentru putere. Prin sincronizarea puterii americane cu interesele americane se pot realiza obiectivele SUA şi se poate construi credibilitatea atât acasă cât şi în străinătate. Politica SUA trebuie să respecte istoriile, perspectivele şi preocupările celorlalte naţiuni, dar nu trebuie să fie paralizată de slăbiciunile intelectuale pentru relativismul moral. Nu toate statele pot juca în mod egal roluri importante. Dat fiind responsabilităţile în lume, SUA trebuie să păstreze libertatea de a acţiona împotriva pericolelor serioase.

2. Edificarea şi susţinerea coaliţiilor şi alianţelor. Poziţa de lider a unor coaliţii eficiente presupune judecăţi clare privind priorităţile, aprecierea intereselor altora, consultarea constantă cu partenerii şi disponibilitatea de a face compromisuri în anumite puncte, dar rămânând concentrat asupra obiectivelor principale. Aliaţii şi partenerii de coaliţie trebuie să preia o parte corectă a responsabilităţilor; în acest caz viziunile lor vor fi respectate şi reprezentate.

3. Acordurile şi instituţiile internaţionale trebuie percepute ca mijloace pentru realizarea obiectivelor şi nu ca forme ale terapiei politice. Acordurile şi instituţiile pot facilita negocierea, recunoaşterea intereselor comune şi rezolvarea prin cooperare a diferenţelor. Dar legea internaţională, spre deosebire de legea internă, codifică pur şi simplu o cooperare deja agreată. Chiar între democraţii, legea internaţională, nespijinită de mecanisme de implementare, necesită negocieri pentru a putea funcţiona, iar legea internaţională nesprijinită de forţă nu poate să se confrunte cu naţiuni şi state periculoase.

4. O politică republicană externă modernă trebuie să preia schimbările revoluţionare în informaţii şi comunicaţii, tehnologie, comerţ şi sectoarele financiare care vor configura mediul pentru securitatea şi politica globală. Comunităţile formate din grupuri private, organizate pentru motive sociale sau de afaceri, vor avea realizări dincolo de teritoriul guvernelor sau a birocraţiei internaţionale. SUA poate influenţa acest proces dinamic către minţi şi pieţe deschise. Politica externă americană este obligată să promoveze aceste tendinţe globale. Ea trebuie să creeze legături cu agenţii de schimbare din întreaga lume prin noile reţele de comerţ liber, informaţii şi investiţii.

5. O politică externă modernă trebuie să recunoască că mai există lucruri rele în lume - oameni care urăsc America şi ideile pe care ea le susţine. În pezent, SUA se confruntă cu duşmani care lucrează sîrguincios să dezvolte arme nucleare, biologice şi chimice, odată cu rachetele capabile să le transporte. SUA trebuie să dovedească vigilenţă şi să aibă puterea de a învinge duşmanii săi.

O politică republicană externă modernă trebuie să aplice aceste principii în cadrul unei strategii pe termen lung care să promoveze pacea, securitatea şi libertatea. SUA şi partenerii săi trebuie să lege regiunile continentale ale planetei într-un sistem economic global care să asigure avantajele integrării, dar să şi facă faţă tensiunilor inevitabile ale capitalismului. SUA trebuie să navigheze relaţiile în schimbare ale marior puteri, să întărească alianţele şi să menţină o superioritate militară indiscutabilă faţă de regimurile periculoase.

SUA are nevoie de o agendă economică strategică negociată care să combine acordurile regionale cu dezvoltarea regulilor globale pentru o economie deschisă.

VII.3. Direcţii de acţiune

Pentru revigorarea politicii externe SUA trebuie să urmărească 4 direcţii de acţiune:

1. Revizuirea legăturilor cu partenerii şi aliaţii: vecinii nord americani şi principalii parteneri în străinătate, Europa şi Japonia. Mexic, Canada şi SUA împărtăşesc acelaşi interes în edificarea democraţiei şi prosperităţii comune prin abordarea problemelor care necesită o cooperare regională întărită ca traficul de droguri, mediul înconjurător şi imigraţia ilegală. Pentru a opera eficient în străinătate, SUA trebuie să se asigure mai întâi că are vecini puternici. Alianţele transatlantice şi transpacifice se pot dezvolta în continuare pentru a asigura securitatea în părţile estice şi vestice ale Euroasiei, acolo unde în trecut puteri periculoase au ameninţat America. Aceste parteneriate pot amplifica capacitatea Americii de a aborda viitorul incert al Rusiei şi al Chinei. UE şi Japonia sunt de asemenea parteneri importanţi în asigurarea unei economii internaţionale ospitaliere pentru creştere economică, dinamism şi spirit creativ. SUA nu trebuie să fie complezentă cu rolul aliaţilor săi. Europenii trebuie să preia o responasabilitate mai mare în ceea ce priveşte chestiunile de apărare, în special când va fi vorba de acţiuni pe propriul lor continent. SUA este îngrijorată de decalajul dintre oratoria pentru apărare a europenilor şi cheltuielile curente pentru capacităţile necesare. SUA trebuie să încurajeze aliaţii NATO să confrunte această realitate şi să recunoască beneficiile reciproce de a avea forţe de apărare europene operând în strânsă legătură cu armata americană prin intermediul coaliţiilor. O apărare europeană eficientă va necesita o participare serioasă a trupelor britanice, franceze şi germane. De asemenea, Japonia trebuie să se îndrepte gradual spre momentul preluării unei responsabilităţi mai mari în securitatea Asiei de Est, în cooperare cu America şi aliaţii săi. La început, Japonia, SUA, Coreea şi Australia vor trebui să realizeze legături de apărare mai strânse. În timp, Japonia va trebui să fie mai strâns integrată pentru a sprijini forţele militare americane în Asia.

2. SUA şi partenerii săi se confruntă cu trei mari provocări în Euroasia: China, Rusia şi India. SUA trebuie să fie realistă şi nu romantică în legătură cu perspectivele privind China şi Rusia. Aceste state trebuie să fie integrate în cadrul aranjamentelor politice, economice şi de securitate pe care America şi aliaţii săi le sponsorizează. Deşi, SUA trebuie, în acelaşi timp, să fie pregătită să se protejeze împotriva acestor ţări, dacă integrarea lor nu este posibilă. Aceste ţări sunt "works in progress" ; ele nu sunt încă prieteni şi nu sunt cu siguranţă parteneri, dar nu trebuie să fie nici duşmani. SUA şi aliaţii săi trebuie să explice atât Chinei, cât şi Rusiei paşii pe care acestea trebuie să le facă pentru a micşora diferenţele şi a edifica interese împărtăşite.

3. America de Nord, Uniunea Europeană şi Japonia trebuie să se extindă la următorul grup de parteneri potenţiali. Deşi în grade diferite şi mişcându-se în ritmuri diferite, ţările din centrul şi estul Europei, din America Latină şi Asia de Est şi-au deschis pieţele private, îşi edifică clasa mijlocie şi se dezvoltă ca democraţii reprezentative care respectă libertăţile individuale. Dar aceste ţări sunt încă expuse unor tensiuni uriaşe.

4. SUA trebuie să contracareze acele state periculoase care ameninţă cei mai apropiaţi prieteni ai săi, ca Israelul, sau interesele vitale, ca menţinerea accesului la petrolul din Golful Persic. Pentru a trata ţări ca Irak sau Coreea de Nord, SUA trebuie să ofere direcţii consecvente pe termen lung pentru a ghida coaliţiile care vor descuraja sau chiar înlocui regimurile lor brutale. Dezvoltarea sistemelor de rachete naţionale şi regionale vor permite ca SUA să poată combate rachetele care transportă arme de distrugere în masă ce ar putea ţinti trupele convenţionale americane sau paraliza SUA când va interveni împotriva acestor ameninţări.

VII. 4. Puterea militară

Provocarea pentru viitorul preşedinte este că va trebui nu numai să cheltuiască mai mult pentru apărare, dar va trebui să cheltuiască mai înţelept. Prin transformarea strategiei de apărare pentru viitor, SUA va trebui să urmărească alinierea puterii ei militare cu atuurile ei cele mai tari: oamenii şi tehnologia americană.

America trebuie să desfăşoare puterea sa în mod înţelept, selectiv şi consecvent pentru a configura un sistem internaţional care va amplifica influenţa SUA asupra evenimentelor viitoare. Avînd în vedere acest obiectiv, republicanii moderni consideră că pot lucra cu democraţii care gîndesc la fel în aşa fel ca America să-şi poată promova atât interesele, cât şi idealurile.

